Sco la mar è vegnida ensalada

Igl era ina giada dus frars, in pover ed in ritg. I capitava ch’il pover gieva tar ses frar per insatge da mangiar. In di vegn el tar ses frar ritg e dumonda per in toc charn. Il frar ch’era gist vegnì or da messa di: “Qua as ti in toc charn ed ussa fa che ti giajas al diavel!” Sinaquai è il pover ì a tschertgar il diavel.
El è vegni tar ina tauna ed è entrà. Il diavel seseva vi d’ina maisa da crap e mulava cun in mulin da café vid. El mulava plaun plaunet ed era sul sulet. Il frar ha salidà il diavel e ditg pertge ch’el saja qua. Ses frar haja da in toc charn e ditg: “Fa che ti giajas al diavel cun charn e tut!” Ed ussa saja el qua.
“Lascha guardar mai tge charn che ti has”, ha ditg il diavel. “Oh, quai è charn frestga – jau sun unfis da mangiar charn fimentada da l’enfiern”. El ha vulì far in barat cun il pover e cunquai ch’el n’aveva nagut auter ha el dà ses mulin. Il poveret ha engrazià, ha però ditg ch’i saja donn ch’el n’haja a chasa nagin café da moler. Il diavel ha respundi ch’el na duessi betg far uschè tup – quel mulin saja in da la davosa moda. El stoppia be dir tge ch’el veglia moler p. ex. café, paun euv. ed il mulin entschaivia gia a far ses duair.
Il pover è stà cuntent ed è ì a chasa cun ses mulin a la moda nova. In di è in cusrin ch’era chapitani sin ina bartga vegnì a far ina visita al pover. Quel ha alura immediatamain raquintà l’istorgia dal mulin. Il chapitani n’ha ditg nagut. Strusch ch’il era ì a letg, ha el però engulà il mulin ed è scappà.
Ses bastiment era al port e pront per partir. Qua siglia il chapitani sisura e navighescha puspè sin l’auta mar. Cura ch’il bastiment è stà lunsch davent da la riva ha il chapitani vulì empruvar ora il mulin.
Da quel temp n’era la mar betg anc ensalada ed il sal custava ina massa raps. Perquai ha il chapitani pensà che far moler sal quai fiss ina buna fatschenta. El ha da il cumond: “Mulin mola sal”. Il mulin ha immediatamain mieut sal. Il palantschieu dal bastiment è bain spert
stà cuvert cun il custaivel sal. Il vent ha suflà il sal dapertut. Las barbas dals schuldads dal bastiment eran alvas da sal, il pover chapitani na saveva betg sco trair il flad, el spidava sal sin tuttas varts e na aveva betg sco far per far chalar il mulin da moler sal. Il mulin ha mieut e mieut senza chalar. Il bastiment è i sutsura ed il chapitani era. Il mulin però ha mieut vinavant e mola anc oz ed ensala la mar. (tenor G. Gg. ord da SMS)